એનડીએ સરકારનું લોકસભા ચૂંટણી 2019 પહેલાનું પૂર્ણ કદનું છેલ્લું બજેટ 1 ફેબ્રુઆરીના રોજ રજૂ થશે. નાણાંમંત્રી અરૂણ જેટલી દ્વારા રજૂ થનાર આ બજેટ મોદી સરકારનું વાસ્તવમાં છેલ્લું બજેટ હશે. ફેબ્રુઆરી 2019માં બજેટ રજૂ થશે પરંતુ તે વોટ ઓન એકાઉન્ટ તરીકેનું હશે. જેમાં કોઇ કલ્યાણકારી કે ચૂંટણીલક્ષી યોજનાઓનો સમાવેશ થઇ શકશે નહીં. તેથી આગામી બજેટમાં જ મોદી સરકારે લોકસભા અને આ જ વર્ષે યોજાનાર આઠ રાજ્યોની ચૂંટણીઓને ધ્યાનમાં રાખીને એક રીતે ચૂંટણીલક્ષી બજેટ રજૂ કરે તેમ મનાય રહ્યું છે. ખાસ કરીને ખેડૂતો માટે આ બજેટમાં વધુ ફાળવણી થવાની શક્યતા છે. રોજગાર માટે પણ બજેટમાં વધુ ફાળવણી કરવી પડે તેવી ફરજ સરકારને પડશે.